為人纖瘦，通眉，長指爪。能疾書，每旦日出，騎弱馬，從小奚，奴，背古錦囊，遇所得，書投囊中，未始先立題，然後為詩，如它人牽合程課者。及暮歸，足成之。非大醉、弔喪日率如此，過亦不甚省，母使婢探囊中，見所書多，即怒曰：「是兒要嘔出心乃已耳！」以父名晉肅，不肯舉進士，愈為作諱辨，然卒亦不就舉。辭尚奇詭，所得皆驚邁，絕去翰墨畦逕，當時無能效者。樂府數十篇，雲韶諸工皆合之絃管，為協律郎。卒年二十七，與游者權璩、楊敬之、王恭元，每譔著，時為所取去。賀亦早逝，故其詩歌世傳者鮮焉。